Margit

A Margit női név a görög eredetű latin Margareta név megmagyarosodott alakja, a jelentése: gyöngy. A köznév a görögben valószínűleg perzsa eredetű. Valószínűleg a babiloni mar galliti kifejezésre vezethető vissza, jelentése: a tenger leánya vagy a világosság gyermeke. A Margit név fejlődési sora: Margerita – Margerit –  Margrit – Margit.

Rokon nevek 
 Gréta: a Margareta névnek több nyelvben meglévő beceneve. 
 Gréte: a Gréta német alakváltozata. 
 Margarét: a Margaréta újabb keletű rövidülése. 
 Margaréta: a Margitnak a görög eredetihez és a latin formájához legközelebb álló magyar változata, de a magyar nyelvben inkább margitvirágot (Leucanthemum vulgare) jelent. 
 Margarita: a Margit latin, olasz és spanyol formához közeli változata. 
 Manga: bizonytalan eredetű, talán a Margit vagy a Mária önállósult beceneve. A régi magyar névadásban is előfordult, talán a latin eredetű Magna változataként.
 Margita: a Margit régi magyar alakváltozata. 
 Margitta: a Margit régi magyar alakváltozata. 
 Margó: a Margit régi magyar beceneve. Hasonlóan hangzik a Margit egyik francia változata, a Margot is. 
 Méta: a Margit és a Matild német, angol és holland beceneve. 
 Metta: a Margit és a Matild német beceneve. 
 Peggi: a Margit angol megfelelőjének a beceneve. 
 Réta: a Margaréta önállósult beceneve.

Gitta, Metella, Rita

Gyakorisága 
A Margit a 20. század első felében volt a legnépszerűbb, az 1990-es években már ritka név, a Gréta gyakori, a Margaréta igen ritka, a Margarét, Margarita, Gréte, Manga, Margita, Margitta, Margó, Méta, Metta, Peggi és a Réta szórványos név, a 2000-es években nem szerepelnek a 100 leggyakoribb női név között, kivéve a Grétát, ami a 19-27. legnépszerűbb női név.

Névnapok 

Margit, Margita, Margitta, Margó:
 január 18. 
 január 19. 
 január 28. 
 február 22. 
 június 10. 
 június 20. 
 július 9. 
 július 20. 
 augusztus 26. 
 szeptember 2. 
 október 16. 
 október 17. 
 október 25. 
 november 16. 
 december 30. 

Gréta, Gréte:
 január 28. 
 február 22. 
Margarét, Margaréta, Margarita:
 július 20. 
Méta, Metta:
 március 14. 
Peggi:
 június 10. 
Réta:
 július 9. 
 október 25.

Idegen nyelvű változatai 
 Margherita (olasz)
 Margarita (spanyol)
 Margaret (angol)
 Margarete (német)
 Małgorzata (lengyel)

Híres névviselők

Híres Margitok, Gréták és Gréték 
 Arn Gréta magyar–német teniszezőnő
 Bangó Margit magyar énekesnő
 Bara Margit magyar színésznő
 Czakó Margit magyar textiltervező
 Dajka Margit magyar színésznő
 Danÿ Margit magyar Európa-bajnok vívó
 Feischmidt Margit magyar kulturális antropológus
 Greta Garbo svéd filmszínésznő
 Gombaszögi Margit magyar színésznő
 Gráber Margit magyar festőnő
 Jurmann Gréta kézilabdázó
 Kaffka Margit magyar írónő
 Kiss Manyi (Kiss Margit) színésznő
 Kisteleki Margit magyar festőnő, selyemfestő
 Kovács Margit magyar keramikus
 Lukács Margit magyar színésznő
 Madarász Margit teniszező
 Greta Schröder német színésznő
 Techert Margit filozófus, egyetemi tanár, Magyary Zoltán felesége

Uralkodók, császárnék, királynék, hercegnők 
 Árpád-házi Margit királyi hercegnő (vagy Mária bizánci császárné, III. Béla magyar király lánya, Angelosz Izsák bizánci császár felesége)
 Árpád-házi Szent Margit, IV. Béla magyar király lánya
 Skóciai Szent Margit magyar származású skót királyné, aki III. Malcolm feleségeként egész Skócia hitéletének felemelője és lányán, Skóciai Matild angol királynén keresztül az angol királynők ősanyja
 I. Margit skót királynő
 I. Margit dán királynő,  Dánia, Norvégia és Svédország egyesítője, a kalmari unió alapító királynője
 Luxemburgi Margit magyar királyné
 I. Margit dán királynő, Norvégia királynéja, Svédország ifjabb királynéja, Dánia, Norvégia és Svédország régense
 II. Margit dán királynő
 Habsburg Margit, ausztriai főhercegnő, francia királyné, savoyai hercegné, címzetes ciprusi, jeruzsálemi és örmény királyné, Németalföld helytartója
 Habsburg Margit parmai hercegné, Spanyol-Németalföld helytartója, V. Károly német-római császár törvénytelen leánya
 Margit Terézia spanyol infánsnő, német-római császárné, magyar és cseh királyné
 Prades Margit aragóniai királyné
 Angoulême-i Margit navarrai királyné, francia írónő, I. Ferenc francia király nővére
 Anjou Margit angol királyné
 Piast Margit briegi hercegnő, Zsigmond magyar király jegyese
 Durazzói Margit magyar királyné
 Margit brit királyi hercegnő, Snowdon grófnéja, II. Erzsébet brit királynő húga

Híres Margarétek, Margaréták, Margariták, Margiták, Margitták, Mangák és Margók 
 Margaret Anne Lauren Mitchell kanadai politikus
 Margaret Grace Denig amerikai színésznő
 Margaret Mead  amerikai kulturális antropológus, tudományának egyik meghatározó képviselője a tömegmédiában
 Margaret Mitchell amerikai írónő
 Szekér Margaréta válogatott labdarúgó
 Margaret Thatcher „Vaslady”, brit politikus, miniszterelnök, e tisztségben az első nő az Egyesült Királyságban
 Mata Hari, azaz Margaretha Zelle
 Árpád-házi Szent Margit pogány neve a Manga, zárdába kerüléséig
 Bódi Margó cigány származású énekesnő

Híres Méták, Metták, Peggik és Réták

Jegyzetek 

Magyar keresztnevek (M)
Női keresztnevek (M)
Görög eredetű magyar női keresztnevek